Агенцијата за заштита на правото на слободен пристап до информациите од јавен карактер, врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 106 став 2 и став 3 од Законот за општата управна постапка (“Службен весник на Република Македонија“ бр.124/2015), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од В.. Ц. од Скопје, поднесена против Општина Аеродром, по предметот Барање за пристап до информации од јавен карактер, на 10.01.2023 година, го донесе следното

**Р Е Ш Е Н И Е**

**СЕ ЗАПИРА** постапката по Жалбата изјавена од В.. Ц. од Скопје, поднесена против Општина Аеродром, заведена во Агенцијата под бр.08-289 на 23.12.2022 година, по предметот Барање за пристап до информации од јавен карактер, **поради тоа што Жалбата се смета за повлечена**.

**О Б Р А З Л О Ж Е Н И Е**

1. На 18.10.2022 година, В.. Ц. од Скопје, поднел Барање за пристап до информации од јавен карактер до Општина Аеородром, со кое побарал по пошта или е-маил да му биде доставена фотокопија, или електроснки запис, од следната информација:
2. „Список на лица, надворешни соработници, по било кој основ ангажирани од Општината а за чиј ангажман добиваат паричен надоместок (советници на градоначалникот од било која област, членови на управни и надзорни одбори –платени, договори на дело, авторкси договори и слично), односно се што е на платен список од Општината, а не се редовно вработени во Општина Аеродром од 01.11.2021 година до денес.“
3. Постапувајќи по ова Барање, Имателот на информации донел Решение бр.30-8657/1 од 28.10.2022 година, со кое се уважува неговото Барање. Во Решението е наведено дека: „...имателот на информации Општина Аеродром, обраќајќи се до Секторот за инспекциски работи, доби Одговор, кој го доставуваме во прилог....“. Во прилог го доставил Одговорот на барање бр.30-8676/2 од 22.10.2022 година, во кој е наведено дека: „...по точка под реден број 1 Ве известуваме дека Општина Аеродром согласно член 6 точка 1 од Законот за заштита на лични податоци, не сме во можност да Ви дадеме список на лица, надворешни соработници по било кој основ ангажирани од Општината, а за чиј ангажман добиваат паричен надоместок (советници на градоначалникот од било која област, членови на управни и надзорни одбори-платени, договор на дело, авторски договори и слично), односно се што е на платен список на Општината, а не се редвно вработени во Општина Аеродром од 01.11.2021 до денес. Од таа причина, а согласно Вашето Барање можеме да ви дадеме информации дека за бараниот период се ангажирани..по договор за вршење јавни работи (сезонски работници) – 127 лица...договор на дело...За другите наведени категории на лица, членови на Управни и Надзорни одбори, Општина Аеродром не располага со податоци и за истите нема исплата од Буџетот на Општината.“

Незадоволен од горе наведеното Решение, Барателот на информации на 09.11.2022 година поднесе Жалба до Агенцијата, заведено во Агенцијата под бр.08-289. Во Жалбата се наведува дека: „....од кое решение не сум задоволен од постапката и добиените информации. ... Се повикуваат на член 6 точка 1 од Законот за заштита на лични податоци. Имињата и презимињата на вработени и ангажирани лица од страна Општината и платени од народот и сумите за нивните ангажман претставуваат Јавен интерес. Секако одговарајќи на барањето и давајќи ми ги информациите, ако содржат други податоци освен име и презиме како матични броеви и адреси на живеење, тие информации треба да се изостават, прикријат, маркираат како не би ги видел барателот. –Велат Општина Аеродром не располага со податоци за членови на Управни и Надзорни одбори, а знаеме дека на седниците на Советот на Општината се именуваат истите.“

Со електронски допис бр. 08-289 од 09.11.2022 година, Агенцијата ја препрати горенаведената Жалба до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер ја разгледа Жалбата изјавена од Барателот и расположливите предметни списи, по што на 24.11.2022 година донесе Решение со кое Жалбата **ЈА УВАЖИ и предметот го врати на повторно постапување пред првостепениот орган,** со укажувања како да постапи по Барањето.

Барателот на информации на 23.12.2022 година до Агенцијата достави Втора жалба, заведена под бр.08-289, во која е наведено дека “Оваа повторна жалба ја поднесувам бидејќи сметам и гледам дека свесно се одбегнува да се дадат податоците во целост. И за оние со минимални примања, ангажирани сезонски работници не се дава комплетен список се избегнуваат најбројувања на ангажирани лица, по аналогија тоа би очекувал такво избегнување и за оние со други и повисоки хонорари...во првичниот одговор, односно решението од имателот 30-8657/1 од 28.11.2022 година во првата точка од одговорите се вели: „По договор за вршење јавни работи (сезонски работници) – 127 лица, на кои согласно редовноста им се испраќа по 18.000,00 МКД месечно“. Оттука се гледа дека имателот манипулира со бројки, при што во одговорот после жалбата се дадени 92 имиња и презимиња на сезонски работници, а во првичниот одговор кажаа дека имаат 127 сезонски работници. Од сето ова сметам дека не ми се даваат бараните податоци во целост и молам да ми бидат обезбедени во целост...“

Агенцијата, преку е-маил заведен под бр.08-289 од 26.12.2022 година, ја препрати Жалбата до Имателот на информациии побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации до Агенцијата по електронски пат на 28.12.2022 година достави Одговор на жалба бр.34-197/7 од 28.11.2022 година, во кој е наведено дека: „...На одржаниот состанок на ден 22.11.2022 година по укажување на Сектор Инспекторат врз Барањето 34-153/1 од 30.09.2022, направен е Тест на штетност утврдено е дека во конкретниот случај, станува збро за барање каде се бара информација која претставува исклучок согласно законот за слободен пристап до информации член 6 став 1 точка 4-станува збор за информација за која во тек е управна постапка.“

Барателот на информации на 09.01.2023 година до Агенцијата достави е-маил во кој наведува дека: „Иако начелно не сум задоволен, и мислам дека не е во целост се одговорено од страна на имателот Општина Аеродром, поради тоа што се завлече случајот долго и се обидуваа да не одговорат во целост. Но немам сила и не знам како да дојдам до информациите во целост. Како и да е, без оглед на се, Ве известувам дека ја прекинувам жалбената постапка во врска со имателот Општина Аеродром.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

**Пламенка Бојчева**